पालै दियां बैछकां गै बैछकां हियां ते अस तुप्पै करदे हे घाù दी बैछक, जेह्दे पर कुतै रात कट्टी सकदे, पर कुतै लप्पर थाह्र बी नंग नेईं हा। लत्तां ते चेई पेदियां हियां सब्भनी दियां पर जिच्चर लम्मे पौने लेई थाह्र नेईं थ्होई जन्दा उच्चर अजैं चलना गै हा ध्रीड़ैं-घसीटैं। डोगरा होरैं इक हत्थ लाये दे हे तापे दे ओ खण्डियार, दूयै हत्थै ने सम्हाले दा हा ग्रुप लीडर हुन्दा हैवर-सैक ते पिट्ठी पर हा अपना बुछका। डोगरा होरैं गी दिक्खी डोगरा रैजीमैन्ट दे करिश्मे चेतै उठी औन्दे। कल्ल बी त्रौं दा भार चुक्के दा हा उनें। बाबू होर ते हां-त्रांह् गै छोड़ी बैठे दे हे। ITBP दे इक हवालदार नै उनें गी औंगली लाये दा हा। पालै दी ठारा च बाबू होर सुआदले न्योड़े दी जांच बिस्सरी जारदे हे ते असेंगी चैन्ता ही कुतै मूला गै नेईं बिस्सरी जान। बन्न-सबन्ने खतोलैं घिरे दे अस धारां उ’ल्ली जारदे हे, न्हेर-मन्हेर चुप्प-चबीते।